
Την Πέμπτη 12 Μαρτίου 2015 παρουσιάστηκε στο Σπίτι της Κύπρου το βιβλίο της Άνδρης Χριστοφίδου-Αντωνιάδου Ο αρωματοποιός, που διοργανώθηκε με αφορμή τα 30 χρόνια πορείας της συγγραφέως στη λογοτεχνία.
Τη συγγραφέα, τους ομιλητές και τους παρευρισκομένους καλωσόρισε η Μορφωτικός Σύμβουλος κ. Μαρία Παναγίδου παρουσιάζοντας συνοπτικά το πολυσχιδές έργο της δημιουργού.

Στον χαιρετισμό του ο Πρέσβης της Κυπριακής Δημοκρατίας κ. Κυριάκος Κενεβέζος υπογράμμισε ότι η Άνδρη Αντωνιάδου αποτελεί ένα παράδειγμα  ανθρώπου με ουσιαστική, πολυεπίπεδη προσφορά τόσο σε συλλογικό όσο και σε ατομικό επίπεδο.
«Ο αρωματοποιός» είναι μια εξαιρετική προσπάθεια μυθιστορηματικής αφήγησης με πλούσιο το στοιχείο της αμοιβαιότητας των ηρώων του, της εμπιστοσύνης, της ακεραιότητας των χαρακτήρων τους αλλά και της βαθιάς και γνήσιας συναισθηματικής τους προσήλωσης σε ότι αφιερώθηκαν να υπηρετήσουν, επεσήμανε στον χαιρετισμό του ο Πρόεδρος της Εταιρίας Ελλήνων Λογοτεχνών κ. Κώστας Καρούσος.

Χαιρετισμό απηύθυνε επίσης ο Πρόεδρος του Ελληνικού Πολιτιστικού Ομίλου Κυπρίων Ελλάδος (Ε.Π.Ο.Κ.), ιστορικός ερευνητής, μέλος του Φιλολογικού Συλλόγου «Παρνασσός» κ. Ηρακλής Ζαχαριάδης λέγοντας ότι η συγγραφέας με το μυθιστόρημά της διερευνά τον έξω ελληνισμό, ο οποίος υποδηλώνει τους μετακινούμενους πληθυσμούς σε ένα ταξίδι έξω από τα όρια του κράτους δηλαδή έξω από τον ιστορικό γεωγραφικό χώρο που κυριαρχούσε το ελληνικό στοιχείο.
Για το σύνολο του έργου της Άνδρης Αντωνιάδου μίλησε ο Επιθεωρητής Φιλολογικών Μαθημάτων Υπουργείου Παιδείας και Πολιτισμού της Κύπρου κ. Πέτρος Πέτρου, παρατηρώντας ότι η ενδιαφέρουσα γραφή της σε συνδυασμό με την αξιόλογη παιδεία της συνθέτουν τον άνθρωπο και τη συγγραφέα, αποδίδοντας σημαντικό ποιητικό, ερευνητικό, θεατρικό και μυθιστορηματικό έργο. Αναφερόμενος στην πολύπλευρη διάσταση του έργου της και ιδιαίτερα στο παρουσιαζόμενο βιβλίο, είπε ότι χαρακτηρίζεται από ελευθερία γραφής, γλώσσα ρέουσα, λόγο βιωμένο, έξυπνο και ευρηματικό, συνεχή αναζήτηση και περιπλάνηση, σύνθετη σύλληψη και αφηγηματική χάρη.
Η εκδήλωση ολοκληρώθηκε με την αντιφώνηση της συγγραφέως η οποία έκανε μια ευσύνοπτη αναδρομή στην 30χρονη συγγραφική της πορεία, με παράλληλη προβολή φωτογραφιών, ενώ ενδιαμέσως ο συνθέτης και λογοτέχνης Γιώργος Μαρινάκης, στο πιάνο και ο Μάριος Χριστοφίνης, στο τραγούδι, ταξίδεψαν μουσικά το κοινό.

Η εκδήλωση πραγματοποιήθηκε με τη συνεργασία των Πολιτιστικών Υπηρεσιών του Υπουργείου Παιδείας και Πολιτισμού της Κύπρου.

